75/2020

Útdráttur

Með ákvörðun F voru felldar úr gildi tilteknar ákvarðanir FVR um ráðstöfun á veiði í Reykjadalsá í Borgarbyggð. Þá var með ákvörðuninni jafnframt felldur úr gildi samningur um leigu S á veiðirétti í Reykjadalsá af FVR, sem meirihluti stjórnar FVR hafði undirritað fyrir þess hönd. Í kjölfarið höfðaði S mál og krafist þess að felld yrði úr gildi ákvörðun F um að fella úr gildi fyrrnefndan samning, en með úrskurði héraðsdóms var málinu vísað frá dómi. Umþrætt ákvörðun F hafði verið tekin í kjölfar kæru sem barst frá einum eiganda veiðiréttar í Reykjadalsá, en honum hafði ekki verið stefnt í málinu. Í úrskurði Landsréttar kom fram að þegar mál væri höfðað til ógildingar úrlausnar stjórnvalds yrði að gæta þeirrar meginreglu að aðild að því yrðu þeir allir að eiga sem voru aðilar að stjórnsýslumálinu, enda teldust þeir jafnan hafa átt einstaklegra, beinna og lögvarinna hagsmuna að gæta af úrlausn þess. Þar sem ákvörðun F var tekin í kjölfar kæru frá aðila sem hafði ekki verið stefnt í málinu var úrskurður héraðsdóms um frávísun málsins frá héraðsdómi staðfestur.

Úrskurður Landsréttar

Landsréttardómararnir A-kk-nf E. J-kk-nf og Þ-kk-nf I-kk-nf N-kk-nf og Á-kvk-nf Ó-kvk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 5. febrúar 2020. Greinargerðir varnaraðila bárust réttinum 26. febrúar 2020. Kærður er úrskurður Héraðsdóms Reykjaness 23. janúar 2020 þar sem máli sóknaraðila á hendur varnaraðilum var vísað frá dómi. Kæruheimild er í g og jlið 1. mgr. 143. gr. laga nr. 91/1991 um meðferð einkamála.

2 Sóknaraðili krefst þess að hinn kærði úrskurður verði felldur úr gildi og lagt fyrir héraðsdóm að taka málið til efnislegrar meðferðar. Þá krefst hann þess að dæmdur málskostnaður í héraði verði lækkaður. Loks krefst hann kærumálskostnaðar.

3 Varnaraðilar krefjast staðfestingar hins kærða úrskurðar og kærumálskostnaðar.

Niðurstaða

4 Eins og greinir í hinum kærða úrskurði voru með ákvörðun varnaraðilans Fiskistofu 15. janúar 2019 felldar úr gildi tilteknar ákvarðanir varnaraðilans Fiskræktar og veiðifélags Reykjadalsár um ráðstöfun á veiði í Reykjadalsá í Borgarbyggð. Þá var einnig felldur úr gildi samningur 3. apríl 2018 um leigu sóknaraðila á veiðirétti í Reykjadalsá af varnaraðilanum Fiskræktar og veiðifélagi Reykjadalsár, sem meirihluti stjórnar veiðifélagsins hafði undirritað fyrir þess hönd.

5 Í héraðsdómsstefnu gerir sóknaraðili þá kröfu að felld verði úr gildi ákvörðun varnaraðila Fiskistofu 15. janúar 2019 „um að fella úr gildi samning um ráðstöfun á veiði í Reykjadalsá sem gerður var 3. apríl 2018 af meirihluta stjórnar veiðifélags Reykjadalsár“.

6 Hvað sem líður álitaefnum um lögvarða hagsmuni sóknaraðila af því að fá aðeins hluta framangreindrar ákvörðunar Fiskistofu fellda úr gildi þá liggur fyrir að ákvörðunin var tekin í kjölfar kæru sem barst frá einum eigenda veiðiréttar í Reykjadalsá, en honum er þó ekki stefnt í málinu.

7 Þegar mál er höfðað til ógildingar úrlausnar stjórnvalds verður að gæta þeirrar meginreglu að aðild að því verði þeir allir að eiga sem voru aðilar að stjórnsýslumálinu, enda teljast þeir jafnan hafa átt einstaklegra, beinna og lögvarinna hagsmuna að gæta af úrlausn þess, sbr. til hliðsjónar dóma Hæstaréttar 14. desember 2001 í máli nr. 431/2001, 12. júní 2002 í máli nr. 231/2002, 17. febrúar 2003 í máli nr. 568/2002 og 2. febrúar 2012 í máli nr. 335/2011. Eins og háttar til í þessu máli krefst sóknaraðili ógildingar á hluta ákvörðunar varnaraðilans Fiskistofu en umrædd stjórnvaldsákvörðun var tekin í kjölfar kæru frá aðila sem hefur ekki verið stefnt í málinu. Bar þó nauðsyn til þess og verður ekki leyst úr gildi ákvörðunarinnar án aðildar hans.

8 Með vísan til framangreinds er hinn kærði úrskurður staðfestur um frávísun málsins frá héraðsdómi.

9 Samkvæmt 2. mgr. 130. gr. laga nr. 91/1991 verður sóknaraðila gert að greiða varnaraðilum málskostnað í héraði og kærumálskostnað sem ákveðinn verður í einu lagi eins og greinir í úrskurðarorði.

Úrskurðarorð:

Máli þessu er vísað frá héraðsdómi. Sóknaraðili, Stangaveiðifélag Keflavíkur, greiði varnaraðilum, Fiskistofu og Fiskræktar og veiðifélagi Reykjadalsár, hvorum um sig samtals 800.000 krónur í málskostnað í héraði og kærumálskostnað.